પણ આશ્ર્ચર્ય થાય એવી રીતે બાળાસાહેબે પાંચ મિનિટ લઈ તેનો વિગતવાર જવાબ આપ્યો. તેમણે નાગપુરનું હવામાન, પાણી, વાતાવરણ, તેની શરીર પર થનારી અસરોનું વર્ણન કર્યું અને તે સંદર્ભમાં ગોળના ગુણધર્મ જણાવી કહ્યું, ‘ગોળ આંતરડાના બિનઉપયોગી પદાર્થનું મળમાં રૂપાંતર કરે છે અને નવી શક્તિ આપે છે. સંઘ શિક્ષણ વર્ગના આપણા બૌદ્ધિક, શારીરિક કાર્યક્રમોને કારણે શરીરને લાગતો ઘસારો ભરી દે છે.’ બાળાસાહેબના આ વિસ્તૃત જવાબને કારણે પ્રશ્ર્નકર્તાની જિજ્ઞાસા તો સંતોષાઈ જ, પણ અન્ય સ્વયંસેવકોમાં પ્રશ્ર્નકર્તાનું મહત્ત્વ પણ વધ્યું. સ્વયંસેવકો માટેનો બાળાસાહેબનો પ્રેમ અને તેના સન્માનનું દર્શન આવા પ્રસંગોમાંથી થતું. એકાદ મજાકિયો સ્વયંસેવક અચાનક વિસંગત પ્રશ્ર્ન કરતો. કાર્યકરોના એક અભ્યાસ વર્ગમાં સાયં શાખાના સ્વયંસેવકે પ્રશ્ર્ન પૂછ્યો, ‘રાજીવ ગાંધી માટે અને તેમની સરકાર અંગે આપનું શું મંતવ્ય છે ?’ આ પ્રશ્ર્નથી હાસ્યનું મોજું ફરી વળ્યું કારણ કે રાજીવ ગાંધીની સરકાર સત્તારૂઢ થઈને તે સમયે એક દિવસ પણ પૂરો થયો ન હતો.